PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra propunerii legislative pentru modificarea şi completarea Legii nr.504 din 11 iunie 2002 a audiovizualului

Propunerea legislativă pentru modificarea şi completarea Legii nr.504 din 11 iunie 2002 a audiovizualului a fost transmisă Comisiei pentru cultură, arte, mijloace de informare în masă, cu adresa nr. P. l. - x  406 din 20 septembrie 2010.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi. Aceasta din urmă a avizat negativ iniţiativa legislativă.  În  redactarea raportului Comisia a ţinut cont de avizul favorabil nr. 1121/14.09.2010 emis de Consiliul Legislativ. Până la data dezbaterilor în Comisie, nu s-a primit Punctul de vedere al Guvernului referitor la  prevederile iniţiativei legislative mai sus menţionate.  

Potrivit prevederilor art. 73 din Constituţia României, republicată, propunerea legislativă,  face parte din categoria legilor organice. 

În conformitate cu prevederile art. 75 alin. (1) din Constituţia României, republicată şi art. 92 alin.(8) pct. 2 din Regulamentul Camerei Deputaţilor, republicat, cu modificările ulterioare Camera Deputaţilor este prima Cameră sesizată.

Propunerea legislativă a fost dezbătută în şedinţa Comisiei din data de 5 octombrie 2010. 


În conformitate cu prevederile art. 54 şi 55 din Regulamentul Camerei Deputaţilor, republicat, a participat la lucrările Comisiei, domnul SZÁSZ Attila membru al Consiliului Naţional al Audiovizualului şi domnul Petre DINCĂ, consilier juridic în cadrul aceleaşi autorităţi.

Iniţiativa legislativă are ca obiect de reglementare modificarea şi completarea Legii audiovizualului nr. 504/2002, cu modificările şi completările ulterioare, în sensul instituirii Consiliului Naţional al Audiovizualului drept autoritate competentă şi în domeniul presei scrise precum şi al presei on-line. 

La lucrările Comisiei au fost prezenţi 14 deputaţi, din totalul de 19 membri ai Comisiei.

Raportul Comisiei a fost adoptat  cu unanimitatea voturilor celor prezenţi în sală în momentul votului. 

În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru modificarea şi completarea Legii nr.504 din 11 iunie 2002 a audiovizualului, întrucât reglementarea propusă contravine art. 10 din Convenţia europeană a drepturilor omului, conform căreia „orice persoană are dreptul la libertatea de exprimare” precum şi altor reglementări internaţionale. Astfel, iniţiativa legislativă instituie prin modificările propuse o formă de cenzură, ce se referă la o restrângere a dreptului la liberă exprimare. Înţelesul şi întinderea libertăţii de exprimare, în documentele Uniunii Europene, potrivit art. 52 alin. (3) din Carta drepturilor fundamentale a Uniunii Europene, parte integrantă a Tratatului de la Lisabona,  precum şi a prevederilor art. 11 cu titlul – Libertatea de exprimare şi informare – din Carta Drepturilor Fundamentale a Uniunii Europene se precizează  cu claritate 


Art. 11. „ (1) Orice persoană are dreptul  la libertatea de exprimare. Acest drept cuprinde libertatea de opinie şi libertatea de a primi sau de a transmite informaţii sau idei fără amestecul autorităţilor publice şi fără a ţine seama de frontiere.

(2) Libertatea şi pluralismul mijloacelor de informare în  masă sunt respectate.”

 Modificările propuse de prezenta iniţiativă legislativă contravin de asemenea şi articolului 30 din Constituţia României, republicată, ce are următorul conţinut:

„
ARTICOLUL 30
(1) Libertatea de exprimare a gândurilor, a opiniilor sau a credinţelor şi libertatea creaţiilor de orice fel, prin viu grai, prin scris, prin imagini, prin sunete sau prin alte mijloace de comunicare în public, sunt inviolabile. 

(2) Cenzura de orice fel este interzisă. 

(3) Libertatea presei implică şi libertatea de a înfiinţa publicaţii. 

(4) Nici o publicaţie nu poate fi suprimată. 

(5) Legea poate impune mijloacelor de comunicare în masă obligaţia de a face publică sursa finanţării. 

(6) Libertatea de exprimare nu poate prejudicia demnitatea, onoarea, viaţa particulară a persoanei şi nici dreptul la propria imagine. 

(7) Sunt interzise de lege defăimarea ţării şi a naţiunii, îndemnul la război de agresiune, la ură naţională, rasială, de clasă sau religioasă, incitarea la discriminare, la separatism teritorial sau la violenţă publică, precum şi manifestările obscene, contrare bunelor moravuri. 

(8) Răspunderea civilă pentru informaţia sau pentru creaţia adusă la cunoştinţă publică revine editorului sau realizatorului, autorului, organizatorului manifestării artistice, proprietarului mijlocului de multiplicare, al postului de radio sau de televiziune, în condiţiile legii. Delictele de presă se stabilesc prin lege.”

                    SECRETAR,

